Menslike oorskot op plaas gevindFoto bloot ter illustrasie. (Argieffoto: Lorraine Claasen) Menslike oorskot is Maandag in ’n donga op ’n plaas in die omgewing van Phuthaditjhaba in die Vrystaat gevind. ’n Skedel en ander beendere is verstrooid oor die toneel op die plaas Werda aangetref. Ao. Mmako Mophiring, polisiewoordvoerder, sê die oorskot is vermoedelik dié van ’n man. Jeans en ŉ bruin belt van die bekende klerewinkel Identity sowel as ’n paar geel All Star-tekkies en ’n pienk baadjie is ook op die toneel gevind. Die provinsiale forensiese patologiedienste is gister ná die vonds ontbied en die oorskot is sedertdien na die staatslykshuis in Phuthaditjhaba geneem. Die polisie versoek enigiemand wat moontlik op soek is na ’n geliefde wat aan bogenoemde beskrywing voldoen, om lt.kol. Milela van die Phuthaditjhaba-speurdiens by 079 889 3311 óf die Phuthaditjhaba-gemeenskapsdienssentrum by 072 564 3200 te kontak. Maroela Media het die eienaar van die betrokke plaas genader om kommentaar en dié het bevestig dat menslike oorskot Maandag daar gevind is. Hy wou egter geen verdere inligting rakende die vonds verskaf nie.